Røgskyerne fyger igennem luften ved startlinjen, når de fartglade deltagere accelererer og træder speederen i bund på landingsbanen ved Thisted Flyveplads. Det handler kun om én ting. Hastighed. Kørerne skal tilbagelægge en strækning på 402 meter så hurtigt som muligt, og det går stærkt. Flere når op på over 230 kilometer i timen. - Det giver et adrenalinkick uden sammenligning. Min chef ville nok håbe, at jeg sagde, at mit arbejde er mit liv, men hvis jeg skal være ærlig, så er det dragrace, jeg tænker mest på, siger dragrace-deltager Michael Jensen fra Hirtshals, mens han står ved sin motorcykel. Omkring 40 kørere deltog ved arrangementet.

Opsummering:
Der blev brændt dæk af, da motorcykel- og bilentusiaster mødtes i weekenden og kørte dragrace - verdens hurtigste motorsportsdisciplin.